
PROJEKTNI ZADATAK
za
Usluge stručnjaka za identifikaciju projekata i shema  / analize stanja na području urbane aglomeracije Osijek

1. POLAZIŠTE I SVRHA ANALIZE
Strategija razvoja urbane aglomeracije Osijek ključni je strateško-planski dokument čiji je glavni cilj dugoročni društveno-gospodarski razvoj jedinica lokalne samouprave iz obuhvata urbane aglomeracije Osijek.
Grad Osijek središte je urbane aglomeracije Osijek i područje je na kojem se provode integrirana teritorijalna ulaganja (u daljnjem tekstu ITU). S ciljem osiguravanja održivog i kontinuiranog pristupa teritorijalnom razvoju Grad Osijek provodi mehanizam integriranih teritorijalnih ulaganja (ITU) iz financijske perspektive 2014-2020., a imat će ovu mogućnost i u financijskoj perspektivi 2021-2027.
Nastavno na započete programske aktivnosti vezane uz pripremu gradova za korištenje ITU mehanizma u novoj financijskoj perspektivi potrebno je krenuti s pripremanjem zalihe integriranih teritorijalnih projekata kroz analizu postojećeg stanja i aktivnostima identifikacije i ocjene zrelosti projekata. Integrirani teritorijalni projekti koji bi se provodili morat će ispunjavati određene kriterije na način da se koristi višesektorski, višefondovski i/ili više teritorijalni pristup. Također budući ITU projekti moraju doprinositi na jedan ili više društvenih izazova te biti usklađeni s Nacionalnom razvojnom strategijom (NRS-om) do 2030. 
Strategija razvoja urbane aglomeracije Osijek do 2020. (Službeni glasnik Grada Osijeka 14/17, 18/18,14/19, 16/19, 02/20) prepoznala je razvojne potrebe i potencijale te utvrdila strateški okvir s relevantnim ciljevima, prioritetima i mjerama. S ciljem kontinuiteta i dosljednog pristupa teritorijalnom razvoju, te koordinacije lokalnih potreba za održivi urbani razvoj potrebno je provesti evaluaciju trenutne strategije, kojom će se odrediti razvojne potrebe i sveobuhvatnu integraciju razvojnih projekata. 
U regionalno-lokalnom kontekstu ITU mehanizam predstavlja dodanu vrijednost u provedbi strategije, nadovezujući se na mogućnosti koje će biti dostupne kroz novu financijsku omotnicu za Republiku Hrvatsku.
Specifičnosti novog programskog razdoblja svakako su digitalizacija i pametni gradovi kao ključ europskog okvira za urbani razvoj i nacionalnog strateškog planiranja u odnosu na gradove. Regulatorni okvir za Europski fond za regionalni razvoj usmjerava potpore za razvoj digitalnih usluga i aplikacija javnim institucijama u kontekstu “pametnije Europe” i digitalizacije za građane, poduzeća, razvoj pametnog energetskog sustava, pametno upravljanje, investicije u digitalnu povezanost, nove, digitalizirane sustave gradskog prijevoza, kružnu ekonomiju, pametan okoliš i zelenu infrastrukturu i druge segmente pametnih gradova.
Grad Osijek će u svrhu što sveobuhvatnije analize, kroz „bottom up“ pristup, aktivno uključiti sve relevantne dionike, podijeljene u radne skupine prema nacionalno unaprijed određenim područjima relevantnim za područje urbane aglomeracije Osijek. Osim predstavnika jedinica lokalne samouprave sa područja urbane aglomeracije Osijek u radne skupine uključit će se i ključni dionici razvoja iz javnog, privatnog i civilnog sektora.
Razdoblje 2021-2027 koje će biti obuhvaćeno izrađenom Teritorijalnom strategijom urbane aglomeracije Osijek na ovaj način biti će usklađena sa kohezijskom politikom i proračunskim okvirom EU, sa operativnim programima koji se donose za navedeno programsko razdoblje te sa NRS-om 2030. 





2. METODOLOGIJA 
Identifikacija projekata i shema te analiza stanja temelji se na sljedećim fazama  // aktivnostima:
1. Analiza razvojnih potreba i potencijala prema sektorima i uključivanje dionika 
2. SWOT analiza
3. [bookmark: _Hlk46489704]Identifikacija  i opis projekata/shema i ocjena zrelosti projekata (sukladno važećoj Metodologiji prioritizacije UA Osijek koja sadrži načela odabira i integracije)
4. Baza projekata – glavna i rezervna lista 
Analiza razvojnih potreba i potencijala prema sektorima početna je faza koji uključuje cjelovit i sustavni prikaz potreba i potencijala. Analiza razvojnih potreba i potencijala temelji se na analizi stanja i evaluaciji Strategije razvoja urbane aglomeracije do 2020. 
Analiza obuhvaća područja društvene djelatnosti (socijalno uključivanje i obrazovanje), gospodarske djelatnosti (poslovno okruženje, digitalizacija, kružno gospodarstvo, održivi turizam i ulaganja u prirodnu i kulturnu baštinu i usluge), urbano okruženje (infrastruktura, mobilnost i regionalna povezanost).
Kao neizostavna aktivnost za izradu analize stanja je uključivanje dionika bez kojih analiza stanja ne bi bila moguća.
Nakon analize razvojnih potreba i potencijala slijedi izrada SWOT analiza u kojoj će biti prikazane snage, slabosti, prilike i prijetnje. Temeljem analize stanja, SWOT analize, slijedi identifikacija i opis projekata sa ocjenom zrelosti projekata temeljene na metodologiji prioritizacije kojom se definiraju načela odabira te integracije i u konačnici uspostava baze projekata sa glavnom i rezervnom listom projekata predloženih za provedbu. 
3. OBVEZE IZRAĐIVAČA 
Obaveza izrađivača analize i identifikacije projekata je konstantna komunikacija s jedinicama lokalnih samouprava s područja urbane aglomeracije Osijek, radnim skupinama, njihovim nositeljima  i svima onima koji su potrebni prilikom izrade ovog dokumenta.
Komunikacija će se vršiti u obliku sastanaka, elektroničke komunikacije te radionica s interesnim skupinama dionicima iz svih sektora.
Rok za izradu navedene dokumentacije i pružanje svih usluga je 12 mjeseci od dana sklapanja ugovora o pružanju usluga.
 
